Il-qarabagħli meħtieġ għal din ir-riċetta jrid ikun mit-twil u kemm jista' jkun irqiq. Ingredjenti 1kg qarabagħli 400g irkotta 60g ġobon maħkuk 6 bajdiet 1⁄2 tazza ħalib tursin imqatta' rqiq ħafna aruka għat-tiżjin żejt taż-żebbuġa bżar mitħun frisk u melħ Aħsel il-qarabagħli, naddfu u qattgħu fi slajsis. Għallih f'ħafna ilma għal ftit minuti. Importanti li ma jitgħaffiġx. Jekk trid tista' taqlih jew issajru fuq grilja. Saħħan il-forn 180 0 C, gass numru 4. Qiegħed l-irkotta ġo skutella u għaffiġha tajjeb. Żid il-bajd, it-tursin, il-ħalib u l-ġobon magħha. Roxx ftit bżar u melħ u ħawwad tajjeb sakemm it-taħlita tiġi qisha krema. Idlek forma tonda tat-torti daqsxejn fonda bi ftit żejt. Jekk il-forma li għandek hi baxxa, uża tnejn u poġġihom waħda fuq l-oħra meta ssajjar fil-forn. Iksi l-qiegħ tal-forma bil-qarabagħli. Qiegħed ftit mit-taħlita fuqu u kompli ibni hekk saff wara l-ieħor sakemm tuża kemm it-taħlita tal-irkotta kif ukoll il-qarabagħli. Illixxa l-wiċċ u għatti b'biċċa fojl. Sajjar fil-forn għal madwar 35-40 minuta. Din il-froġa tisserva kemm sħuna kif ukoll kiesħa. Servi fuq platt kbir u żejjen bl-aruka. Flimkien mal-froġa tista' sservi insalata tat-tadam u ħass.